ΓΡΑΠΤΗ ΕΡΩΤΗΣΗ E-3563/98

υποβολή: Klaus Lukas (NI) προς την Επιτροπή

(1 Δεκεμβρίου 1998)

Θέμα: Το Ευρωπαïκό Ταμείο Ανάπτυξης ως "αγελάδα για άρμεγμα"

Ο δρ. Νικόλαος Αλεξανδράκης εξαπολύει στο βιβλίο του "The lost vision" δριμείες κατηγορίες σε σχέση με τη χρηματοοικονομική διαχείριση των θεμάτων της αναπτυξιακής βοήθειας από την Επιτροπή. Αναφέρει μεταξύ άλλων, ότι κατ' εντολήν του Γενικού Διευθυντή της ΓΔ VIII πραγματοποιήθηκαν γενναιόδωρες επιδοτήσεις από το ταμείο της Lomé προς δικτάτορες. Το αιμοσταγές καθεστώς του λοχία Doe στη Λιβερία, όπου ο δρ. Αλεξανδράκης είχε σταλεί επισήμως ως επικεφαλής της αντιπροσωπείας της Ευρωπαϊκής Επιτροπής, φέρεται να έχει υποστηριχτεί με αυτόν τον τρόπο. Κατά τα λεγόμενά του, ο δρ. Αλεξανδράκης ενημέρωσε τις υπηρεσίες στις Βρυξέλλες (ΓΔ VIII) ότι υπουργοί και υπάλληλοι του καθεστώτος Doe θεωρούν το Ευρωπαϊκό Ταμείο Ανάπτυξης ως προσωπική "αγελάδα για άρμεγμα" και το απομυζούν για το ατομικό τους συμφέρον (σ. 49). Έτσι, οι πιστώσεις της Επιτροπής, προοριζόμενες για αναπτυξιακά προγράμματα, φέρεται να καταλήγουν τακτικά, συστηματικά και κατά μερίδια σε υπουργικές τσέπες. Παρότι η διεύθυνση της ΓΔ VIII είναι εν γνώσει αυτής της κατάστασης, φαίνεται να επιμένει στη συνέχιση αυτών των διεφθαρμένων πρακτικών.

Ο υπογράφων βουλευτής απευθύνει στην Επιτροπή τα εξής ερωτήματα:

- Μπορεί η Επιτροπή να αναφέρει ποια ποσά από άμεσες επιδοτήσεις του προϋπολογισμού της (Stabex, Sysmin) χρησιμοποιούνται ή χρησιμοποιήθηκαν από τις χώρες-αποδέκτες για στρατιωτικούς σκοπούς ή για μέτρα καταπίεσης;

- Μπορεί η Επιτροπή να αναφέρει ποια ποσά από άμεσες επιδοτήσεις του προϋπολογισμού της (Stabex, Sysmin) χρησιμοποιούνται ή χρησιμοποιήθηκαν από τις χώρες-αποδέκτες για τη χρηματοδότηση στρατιωτικών σωμάτων που χρησιμοποιούνται ήδη ή ενδεχομένως θα χρησιμοποιηθούν σε εμφύλιους πολέμους (βλ. λοχίας Doe);

- Τι δυνατότητες διαθέτει η Επιτροπή για να εμποδίσει αυτό το φαινόμενο;

- Έχει ήδη καταβάλει η Επιτροπή σοβαρές προσπάθειες για να εμποδίσει αυτό το φαινόμενο;

- Με ποιά μέσα προτίθεται η Επιτροπή να εμποδίσει στο μέλλον αυτήν την κατασπατάληση δισεκατομμυρίων;

Κοινή απάντηση

του κ. Pinheiro εξ ονόματος της Επιτροπής

στις γραπτές ερωτήσεις E-3562/98 και E-3563/98

(20 Ιανουαρίου 1999)

Η Επιτροπή δεν έχει την πρόθεση να κρίνει περαιτέρω το περιεχόμενο του βιβλίου για το οποίο γίνεται λόγος, εκτός από το να διαπιστώσει ότι πρόκειται για κακόβουλες κατηγορίες που διατυπώθηκαν από έναν πρώην υπάλληλο που απελύθη μετά από πειθαρχική διαδικασία.

Στο πλαίσιο της σύμβασης του Λομέ, η Επιτροπή εφαρμόζει πολιτική που καθορίζεται σε επίπεδο της Κοινότητας αφού έχει συμφωνηθεί σε συνεργασία με τις χώρες της Αφρικής, της Καραϊβικής και του Ειρηνικού. Είτε πρόκειται για σχέδια, για προγράμματα, για στήριξη σε τομεακά προγράμματα ή για άμεση και έμμεση δημοσιονομική στήριξη, ο στόχος είναι να ευνοηθεί η διαρκής οικονομική και κοινωνική ανάπτυξη αυτών των χωρών με τη συνεισφορά των κρατών μελών και των άλλων χορηγών βοήθειας. Με άλλα λόγια, οι τελευταίοι δικαιούχοι της βοήθειας για την ανάπτυξη πρέπει να είναι οι πληθυσμοί, επειδή κατάρχήν η βοήθεια προορίζεται να συμβάλει στην καταπολέμηση της φτώχειας και να επιτρέψει την βελτίωση του επιπέδου διαβίωσής τους.

Η Επιτροπή καθορίζει τους όρους για την τήρηση αυτής της αρχής, είτε μέσω των πόρων του Stabex ή με άλλες άμεσες δημοσιονομικές βοήθειες, κατά τρόπο που να μην γίνεται υπεξαίρεση των πόρων της δημόσιας βοήθειας για την ανάπτυξη. Αν υπάρχει κίνδυνος να χρησιμοποιηθούν οι πληρωμές για άλλους σκοπούς από εκείνους που έχουν συμφωνηθεί και επομένως υπογραφεί από τις αρχές των χωρών εταίρων, οι πληρωμές αυτές δεν πραγματοποιούνται. Γίνονται τακτικά λογιστικοί έλεγχοι και αν διαπιστωθεί ότι οι πόροι δεν έχουν χρησιμοποιηθεί όπως προβλεπόταν από τις συμβάσεις χρηματοδότησης, οι χρηματοδοτήσεις δεσμεύονται μέχρι την τακτοποίησή τους.

Η Επιτροπή επιθυμεί τέλος να αναφέρει ότι, σχετικά με το καθεστώς Abacha, πήρε την πρωτοβουλία να δεσμεύσει κάθε άμεση βοήθεια στη Νιγηρία μετά το πραξικόπημα του 1993, και μία κοινή θέση της Ένωσης επικύρωσε εν συνεχεία την αρχή της αναστολής της βοήθειας εκτός για ανθρωπιστικούς σκοπούς και για τις περιπτώσεις που η βοήθεια προορίζεται άμεσα για τα φτωχότερα στρώματα του πληθυσμού.

Όσον αφορά το πρώην Ζαΐρ και το καθεστώς Mobutu, με πρωτοβουλία επίσης της Επιτροπής, το 1992 ανεστάλη όλη η ευρωπαϊκή βοήθεια που χορηγείτο μέσω των αρχών του Ζαΐρ. Σε κοινοτικό επίπεδο, μόνον η ανθρωπιστική βοήθεια ή η βοήθεια αποκατάστασης που εκτελούν οι μη κυβερνητικές οργανώσεις (ΜΚΟ) ή οι διεθνείς οργανισμοί εκτελέστηκε μέχρι σήμερα στο Ζαΐρ και στη Λαϊκή Δημοκρατία του Κονγκό.